**imposibile întoarceri**

*Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în punctul zero absolut

al terrei mele nu există

sub ocrotirea unui scut

decât o poezie tristă

ca un cordon ombilical

ce dintr-o culpă medicală

sfidează longitudinal

o călimară şi-n cerneală

amestecă atrabilar

sânge aortic şi emoţii

dintr-un impuls imaginar

vândut la standul cu promoţii

în punctul zero absolut

e-o hemoragică idee

din care viaţa a-nceput

cu duritate de camee

tăioasă ca un adevăr

ca o katană de duzină

care ia moartea în răspăr

şi cumpără dintr-o chenzină

un vis care-a ajuns la “sale”

(chiar ultimul rămas pe stocuri)

făcând comandă prin e-mail

o terapie pentru şocuri

în punctul zero absolut

nu mai găsesc nimic uman

ci doar o marfă de vândut

ca un reflex pavlovian